Botaniese tuine maak dan oopDie Kirstenbosch Botaniese Tuin in Kaapstad. Foto: Facebook Die publiek sal van Maandag (3 Augustus) af weer in die land se botaniese tuine mag oefen. “Die tuine was die afgelope vier maande vir die publiek gesluit. Die heropening daarvan sal diegene wat daar wil oefen weer die voorreg laat geniet,” het Barbara Creecy, minister van omgewingsake, bosbou en visserye, gesê. Enige toegang en gebruik van die land se 11 botaniese tuine in agt provinsies is onderworpe aan streng Covid-19-gesondheidsprotokolle. Geen sosiale byeenkomste, pieknieks of openbare geleenthede word toegelaat nie. Kommersiële fasiliteite in die tuine, soos restaurante, word toegelaat om onder vlak 3 van die afsonderingsregulasies oop te maak, onderworpe aan voorgeskrewe regulasies vir die onderskeie bedrywe. Daaglikse toegang tot die botaniese tuine sal gekontroleer en beperk word. Daar sal van alle besoekers verwag word om maskers te dra, hul temperatuur sal getoets word en ’n opsporingsregister moet ingevul word. Opening- en sluitingstye moet streng nagekom word.